Es presenta el procés de Primàries a Cambrils de cara a les eleccions municipals del 2019 - Revista Cambrils
Publicat el Divendres, 16 de novembre de 2018 09:49h
Cartell anunciador de l'acte de Primàries a Cambrils | cedida
Aquest proper dijous 22 de novembre es farà la presentació del procés de Primàries a Cambrils en un acte que se celebrarà al Centre Cultural, a partir de les 19,30 h. i que comptarà amb la participació d'Antoni Castellà, portaveu nacional de Demòcrates de Catalunya; Lluís Gibert, advocat i impulsor de Primàries Catalunya, i Joan Canadell, membre del Secretariat Nacional de l'ANC.
Primàries Catalunya és un procés popular obert a tothom que permetrà que la ciutadania triï els candidats i les candidates així com l'ordre que tindran a la candidatura de les llistes que es presentaran a les eleccions municipals de l'any vinent. La intenció d'aquest procés és el d'assegurar consistoris compromesos amb la República Catalana i es fa especial incidència en aquells municipis on la majoria independentista pot estar més compromesa. Per votar en l'elecció de candidats cal estar inscrit al registre de votants de Primàries Catalunya. De igual manera, també està obert un registre per inscriure's com a candidat. Les fases i el calendari dels processos de Primàries ja estan establerts i es poden consultar al web primariescatalunya.cat